# בן דונקלמן

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

בן דונקלמן (1913 - 1997), מהבולטים במתנדבים שהגיעו לישראל להילחם במלחמת העצמאות במסגרת מח"ל, מפקדה השני של חטיבה 7.

דונקלמן נולד בטורונטו, קנדה, למשפחה יהודית אמידה. משחר נעוריו קיבל חינוך ציוני. בשנת 1931, בהיותו בן 18, נסע לארץ ישראל ועבד במשך שנה בפרדסי השרון כפועל ושומר. בשנת 1935 הגיע לביקור נוסף וחשב להשתקע בארץ, אך נאלץ לחזור לקנדה ולעזור בעסק המשפחתי.

בשנת 1940, בגיל 28, התגייס לצבא הקנדי ועבר קורס קציני חי"ר. השתתף בנחיתה בנורמנדי כמפקד פלוגה בדרגת מייג'ור, ועבר קרבות בלתי פוסקים בצרפת ובהולנד עד תום מלחמת העולם השנייה. הוצע לו להמשיך בשירות צבאי כמפקד הגדוד הראשון של רובאי המלכה, אך הוא סירב גם בגלל שלא רצה להפוך לאיש צבא מקצועי אך גם בגלל יחסה של הממשלה הבריטית ליהודים.

הוא חזר לקנדה, ועם פרוץ מלחמת העצמאות נפגש עם קולונל דוד מרכוס ושלמה שמיר ששיכנעו אותו לבוא ארצה כמתנדב.

בחודש מרץ 1948 הגיע דונקלמן ארצה בדרכון בריטי מזויף, שבא להתגבר על הגבלת כניסתם של יהודים לארץ ישראל על-ידי ממשלת המנדט. הוא נפגש עם דוד בן גוריון והציע לו להקים יחידת מתנדבים קנדיים במסגרת צה"ל. בן גוריון השיב בנימוס כי ישקול את ההצעה ושלח אותו ליגאל ידין שסיפח אותו לחטיבת הראל.

בתחילה קבלו אותו הפלמחני"קים בחשדנות אולם עד מהרה התערה בחטיבה. יצחק רבין מינה אותו לקצין מטה לתכנון. הוא השתתף במבצע הראל ומבצע יבוסי ובהתווית דרך בורמה.

ב-5 ביולי 1948 נתמנה על ידי בן גוריון למפקד חטיבה 7. חטיבה זו נוסדה על ידי שלמה שמיר תוך כדי המלחמה והוטלה מייד לקרבות קשים בחזית לטרון שבהם נגרמו לה אבידות כבדות.

דונקלמן אירגן מחדש את החטיבה והכשיר אותה לקרב. במבצע דקל היה לחטיבה חלק מכריע בכיבוש נצרת ובהצלחת המבצע. במבצע חירם נטלה החטיבה חלק חשוב בכיבוש הגליל העליון.

עם סיום הקרבות הציע לו בן גוריון להתמנות לקצין שריון ראשי. דונקלמן סירב כי רצה לחזור לחיים אזרחיים. בעת שירותו בחטיבה הכיר את יעל ליפשיץ שהייתה מזכירתו הצבאית של מרדכי מקלף. בחתונתם השתתפה כל צמרת צה"ל.

דונקלמן החליט להשתקע בארץ ולעסוק בתחומי התעשייה והשיכון אך קשיי הביורוקרטיה הישראלית הביאו אותו להחלטה לחזור לעסקי משפחתו בקנדה עם אשתו הישראלית.

דונקלמן שמר על קשר עם ידידיו בארץ. בשנת 1973 במלאת 25 שנה לחטיבה 7 הוזמן כאורח כבוד ונשא בגאווה את נס החטיבה. "גשר בן" בכביש הצפון, העובר מעל נחל שרך, קרוי על שמו של בן דונקלמן [1].

בשנת 1976 פרסם את ספר זכרונותיו בשם "נאמנות כפולה" (Dual Allegiance). שם הספר מביע את נאמנותו לקנדה כאזרח קנדי, אבל גם את נאמנותו לעמו היהודי.

## [עריכה] מקורות

בן דונקלמן, נאמנות כפולה, הוצאת שוקן, 1977 .

מקור: http://he.wikipedia.org../../../%D7%91/%D7%9F/_/%D7%91%D7%9F_%D7%93%D7%95%D7%A0%D7%A7%D7%9C%D7%9E%D7%9F.html

קטגוריה: חיילי צה"ל

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English